“Sharq taronalari” xalqaro musiqa festivalini oʻtkazish tartibi toʻgʻrisidagi nizomni tasdiqlash haqida
(resolution, 2025-03-03)

Oʻzbekiston Respublikasi Prezidentining “Sharq taronalari” xalqaro musiqa festivalini oʻtkazishga tayyorgarlik chora-tadbirlari toʻgʻrisida” 2019-yil 26-fevraldagi PQ-4214-son qaroriga muvofiq Vazirlar Mahkamasi qaror qiladi: 1. “Sharq taronalari” xalqaro musiqa festivalini oʻtkazish tartibi toʻgʻrisidagi nizom ilovaga muvofiq tasdiqlansin. 2. Vazirlar Mahkamasining “Sharq taronalari” xalqaro musiqa festivalini oʻtkazish tartibi toʻgʻrisida” 1997-yil 11-martdagi 132-son qarori oʻz kuchini yoʻqotgan deb hisoblansin. 3. Mazkur qarorning bajarilishini nazorat qilish Oʻzbekiston Respublikasi madaniyat vaziri B.S. Sayfullayev zimmasiga hamda Vazirlar Mahkamasining Yoshlar siyosati, madaniyat, maʼnaviyat, ommaviy axborot vositalari, ijodiy va jamoat tashkilotlari masalalari kotibiyatiga yuklansin. 1. Ushbu Nizom “Sharq taronalari” xalqaro musiqa festivalini (keyingi oʻrinlarda festival deb ataladi) oʻtkazish tartibini belgilaydi. 2. Festival quyidagilarni nazarda tutgan holda oʻtkaziladi: festivalning betakror ruhi va qiyofasini, oʻziga xosligini aks ettirish, xalqlar oʻrtasida doʻstlik rishtalarini mustahkamlash, dunyo tinchligi, xalqlar oʻrtasida doʻstlik va ahillikni keng targʻib etish, mamlakatimiz musiqa sanʼatining jahon hamjamiyatidagi nufuzini yanada oshirish, boy tarixiy va betakror madaniyatimizni keng targʻib etish; Sharq xalqlari musiqa sanʼatini rivojlantirish va uning ahamiyatini yanada oshirish, oʻzbek hamda boshqa xalqlarning musiqa sanʼati anʼanalarini qamrab olish, ular bilan yaqindan ilmiy va ijodiy muloqot va hamkorlik qilish; yosh avlodni Sharq xalqlari musiqa sanʼatiga, ayniqsa, oʻzbek milliy musiqasiga boʻlgan qiziqishlarini qanoatlantirish; Sharq mamlakatlari musiqa sanʼatining anʼanalarini asrash, madaniy muloqotni yanada rivojlantirish, Sharq xalqlarining anʼanaviy musiqa sanʼati sohasidagi ilmiy oʻrganish va izlanishlarni hamkorlikda amalga oshirish, oʻzaro tajriba almashish, davra suhbatlari, taqdimot va mahorat darslarini tashkil etish. 3. Festival har ikki yilda bir marta avgust oyining uchinchi oʻn kunligida Samarqand shahrida oʻtkaziladi. Festivalni oʻtkazishning aniq sanasi va muddati “Sharq taronalari” xalqaro musiqa festivaliga tayyorgarlik koʻrish va uni oʻtkazish boʻyicha Tashkiliy qoʻmita (keyingi oʻrinlarda Tashkiliy qoʻmita deb ataladi) tomonidan belgilanadi. 4. Festival Oʻzbekiston Respublikasi Madaniyat vazirligi (keyingi oʻrinlarda tashkilotchi deb ataladi) tomonidan tashkil etiladi va oʻtkaziladi. 5. Festival doirasida quyidagi tadbirlar oʻtkaziladi: ochiq konsertlar, ijodiy uchrashuvlar, ilmiy va matbuot konferensiyalar shaklidagi maxsus dasturlar, davra suhbatlari, taqdimot va mahorat darslari, ilmiy-amaliy konferensiya (keyingi oʻrinlarda konferensiya deb ataladi); “Eng yaxshi milliy qoʻshiq ijrosi uchun” xalqaro tanlovi (keyingi oʻrinlarda tanlov deb ataladi); Tashkiliy qoʻmita tomonidan tasdiqlangan jadvalga muvofiq tanlov xorijiy ishtirokchilarining Samarqand shahri hamda Samarqand viloyati tumanlaridagi madaniyat maskanlarida konsert dasturlari namoyishi. Festival tanlov gʻoliblari va sovrindorlari ishtirokida Samarqand shahridagi Registon maydonida tantanali taqdirlash marosimi va gala-konsert bilan yakunlanadi. 6. Festivalga Tashkiliy qoʻmita tomonidan tasdiqlangan Xalqaro hayʼat aʼzolari, faxriy mehmonlar, shuningdek, ishtirokchi sifatida har bir mamlakatdan 12 nafargacha aʼzosi boʻlgan ijodiy delegatsiya taklif etiladi va ularning mehmonxonada yashashi, ovqatlanishi, Oʻzbekistonga kelib-ketishi (uchinchi davlat orqali uchishlari ham), ichki transport xarajatlari tashkilotchi tomonidan qoplanadi. 7. Tanlovda chiqish uchun tarkibi 12 nafar musiqachidan koʻp boʻlmagan cholgʻu ansambli jonli tarzda joʻr boʻlishiga ruxsat etiladi. Festivalda oʻz hisobidan ishtirok etish istagini bildirgan (ijodiy delegatsiyaning 12 nafargacha aʼzolaridan tashqari) sanʼatkorlar, xorijiy davlatlardan taniqli olimlar, mutaxassislar va faxriy mehmonlar tashkilotchining taklifi asosida qatnashishi mumkin. 8. Tanlovda ishtirok etuvchilarga qoʻyiladigan talablar: konsertlarda chiqish tajribasiga egaligi; oʻz davlatida yoki boshqa davlatlardagi tanlov va festivallarda qatnashganligi; tegishli madaniyat va sanʼat sohasidagi yuqori tashkilotlar yoki festival direksiyalarining tavsiyanomasiga ega boʻlishi; yoshi 18 yoshdan yuqori boʻlishi. 9. Tanlovda ishtirok etishni istagan sanʼatkorlar va jamoalar festival oʻtkaziladigan yilning 1-iyuniga qadar tashkilotchining info@sharqtaronalari.uz elektron manziliga quyidagilarni taqdim etishlari lozim: ishtirok etish uchun maʼlumotnoma (rezyume); SD yoki DVD diskda ijod namunasidan 30 daqiqalik qoʻshiqlar taqdimoti; qoʻshiq matni va asar notalari; 6 x 9 sm oʻlchamdagi rangli foto suratlar. Taqdim etiladigan barcha hujjatlar davlat, ingliz va rus tillarida tayyorlanishi zarur. 10. Festival doirasida oʻtkaziladigan konferensiyada ishtirok etuvchilar quyidagilarni taqdim etishlari lozim: ishtirokchi maʼruzasining 4-5 betdan iborat toʻla matnining 300 soʻzdan kam boʻlmagan tezislari; ishtirok etish uchun maʼlumotnoma (rezyume); maʼruza taqdimoti (prezentatsiya); maʼruzaning davlat, ingliz va rus tillariga tarjima qilingan matni; 3 dona 6 x 9 sm oʻlchamdagi rangli foto suratlar. Konferensiyada ishtirok etishni istagan olim va mutaxassislar tomonidan ushbu hujjatlar festival oʻtkaziladigan yilning 1-iyuniga qadar tashkilotchiga taqdim etilishi zarur. 11. Tanlov va konferensiyada ishtirok etuvchilarning roʻyxati Tashkiliy qoʻmita tomonidan aniqlanib, festival oʻtkaziladigan yilning 1-iyuliga qadar ishtirokchilarga maʼlum qilinadi. 12. Davlat, ingliz va rus tillari festivalning ishchi tillari etib belgilanadi. 13. Festivalni tashkil etish va oʻtkazish bilan bogʻliq sarf-xarajatlar tashkilotchi tomonidan ishlab chiqilgan va belgilangan tartibda tasdiqlangan smeta asosida quyidagi tartibda: 70 foizi — Oʻzbekiston Respublikasi Madaniyat vazirligining xarajatlar smetasida madaniy tadbirlari oʻtkazish uchun har yili nazarda tutilgan budjet mablagʻlari doirasida; 30 foizi — Samarqand viloyati mahalliy budjeti mablagʻlari, homiylik xayriyalari va qonunchilikda taqiqlanmagan boshqa manbalar hisobidan qoplanadi. 14. Tanlov ishtirokchilarining chiqishlarini baholash uchun Tashkiliy qoʻmita tomonidan yetti kishidan kam boʻlmagan tarkibda Xalqaro hayʼat tuziladi. Xalqaro hayʼatga yuqori malakali xorijiy va mahalliy musiqashunos olimlar, taniqli sanʼatkorlar, kompozitorlar va bastakorlar, xorijiy davlatlardagi xalqaro sanʼat festivallari tashkilotlarining vakillari taklif etiladi. Xalqaro hayʼat aʼzolari Xalqaro hayʼat raisini saylaydi. Xalqaro hayʼat raisiga — 2000 AQSH dollari, hayʼat aʼzolarining har biriga — 1000 AQSH dollari miqdorida gonorar puli toʻlanadi. 15. Baholash jarayonida qoʻshiqlarning milliyligi, sheʼrlarning ohang bilan mutanosibligi va mazmundorligi, qatnashchining ijro saviyasi, kiyinish madaniyati va sahna harakati tanlovning asosiy mezonlari hisoblanadi. 16. Xalqaro hayʼat tomonidan tanlov ishtirokchilarining chiqishlari ikkita yoʻnalish boʻyicha baholanadi: professional (klassik) darajadagi xalq musiqasi va qoʻshiq yoʻnalishi; zamonaviy kompozitorlar tomonidan yaratilgan musiqa va qoʻshiq yoʻnalishi. 17. Tanlov gʻoliblari Tashkiliy qoʻmita tomonidan diplom, statuetka va quyidagi miqdorlarda pul mukofotlari bilan taqdirlanadi: “Gran-pri” — 10 000 AQSH dollari; I oʻrin (har bir yoʻnalish boʻyicha) 2 x 5 000 — 10 000 AQSH dollari; II oʻrin (har bir yoʻnalish boʻyicha ) 2 x 3 500 — 7 000 AQSH dollari; III oʻrin (har bir yoʻnalish boʻyicha) 3 x 2 000 — 6 000 AQSH dollari; Xalqaro hayʼat qaroriga muvofiq munosib nomzod topilmaganda “Gran-pri” berilmaydi. Xalqaro hayʼat qaroriga muvofiq faqatgina “Gran-pri” mukofoti boʻlinmaydi, I, II va III oʻrinlar pul mukofotlari boʻlinishi mumkin. Tanlovda qatnashgan va sovrindor boʻlmagan ishtirokchilarga “Sharq taronalari” xalqaro musiqa festivali” diplomanti diplomi beriladi. Tanlov sovrindorlari “Sharq taronalari” xalqaro musiqa festivalining tantanali yopilish marosimi konsert dasturida qatnashishlari lozim. Tanlovda sovrindor (laureat) boʻlgan ishtirokchilar keyingi yillarda oʻtkaziladigan ushbu tanlovda ishtirok etolmaydi, faxriy mehmon sifatida festivalga taklif etilishi mumkin. Tanlovda qatnashib, oʻrin egallamagan ishtirokchi keyingi tanlovda qatnashish huquqiga ega. 18. Tashkilotchi, ijodiy uyushmalar, jamgʻarmalar va boshqa tashkilotlarning mustaqil hayʼat aʼzolari va muxlislar eʼtirofiga sazovor boʻlgan ishtirokchilar “Eng yosh ishtirokchi”, “Muxlislar eʼtirofiga sazovor boʻlgan eng yaxshi ishtirokchi”, “Eng yaxshi cholgʻu musiqasi ijrochisi” kabi nominatsiyalar va boshqa nominatsiyalar boʻyicha maxsus diplom hamda 500 AQSH dollari miqdorida pul mukofoti bilan taqdirlanadilar. Festivalning har bir qatnashchisiga “Sharq taronalari” xalqaro musiqa festivali” faol ishtirokchisi sertifikati beriladi. 19. Tashkilotchi quyidagi huquqlarga ega: festival qatnashchilarining ijrolarini efirga uzatish hamda boshqa tashkilotlarga translyatsiya qilishi uchun ruxsatnoma berish; festivalni oʻtkazish va uning yakuni davomida tayyorlangan barcha turdagi audio, video, bosma va boshqa turdagi mahsulotlarni ishlab chiqarish va tarqatish; festivalda ishtirok etishni istagan jismoniy va yuridik shaxslar tomonidan Tashkiliy qoʻmitaga yuboriladigan materiallardan reklama maqsadida foydalanish; festivalga jahondagi yetakchi soha mutaxassislari va sanʼat namoyandalarini jalb etish. 20. Tanlov ishtirokchisi tanlov haqida barcha maʼlumotlarga ega boʻlishga, Xalqaro hayʼat qaroriga asosan gʻolib deb topilganda gʻoliblik uchun belgilangan mukofotlarni toʻliq olishga haqli. 21. Tanlovning “Gran-pri” yoki I, II, III oʻrin sohibi keyingi yillarda boʻlib oʻtadigan mazkur festivalga mehmon sifatida ishtirok etishi mumkin. 22. Tanlov ishtirokchisi oʻzi haqida bildirgan maʼlumotlarning toʻgʻri va haqqoniyligi uchun javobgardir. 23. Tanlov ishtirokchisi festival nizomi bilan tanishib chiqish va undagi talablarga toʻliq rioya etish uchun shaxsan masʼuldir. 24. Tanlovda Xalqaro hayʼatning qarori qatʼiy hisoblanadi va qayta koʻrib chiqilmaydi. 25. Festivalning har bir qatnashchisi oʻz tibbiy sugʻurtasiga ega boʻlishi lozim. 26. Oʻzbekiston Respublikasi Soliq kodeksiga muvofiq Xalqaro hayʼat aʼzolariga beriladigan gonorar va tanlov gʻoliblariga beriladigan bir martalik pul mukofotlari jismoniy shaxslardan olinadigan daromad soligʻiga tortilmaydi, shuningdek, yagona ijtimoiy toʻlov va sugʻurta badallari boʻyicha soliqqa solish obyekti hisoblanmaydi. 27. Davlat moliyaviy nazorati inspeksiyasi festivalni tashkil etish va oʻtkazish uchun ajratilgan budjet mablagʻlarining maqsadli ishlatilishi va toʻgʻri toʻlanishini nazorat qiladi.